ไม่แก้สินไหมกองทุนภัยพิบัติ
คปภ.แจงประกันต่างชาติเครียดเงื่อนไขไม่เป็นสากลเมินรับต่อ
20 ก.ย. 2555

คปภ.แจงประกันต่างชาติเครียดเงื่อนไขไม่เป็นสากลเมินรับต่อ
บอร์ดกองทุนฯ ยันไม่สามารถปรับลดเงื่อนไขภัยพิบัติได้ เหตุอิงเกณฑ์เดียวกับสากล ดึงความเชื่อมั่นบริษัทประกันภัยต่างประเทศ
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) หนึ่งในคณะกรรมการกองทุนส่งเสริมการประกันภัยพิบัติ กล่าวว่า กองทุนฯ ไม่สามารถที่จะปรับลดเกณฑ์ภัยพิบัติจากที่เป็นอยู่ในปัจจุบัน จำเป็นต้องยึดตามมาตรฐานสากล เนื่องจากต้องทำประกันภัยต่อไปต่างประเทศเพื่อลดความเสี่ยง 
หากเกณฑ์การรับประกันภัยและจ่ายเงินสินไหมไม่เป็นตามหลักสากล ก็จะไม่มีบริษัทรับประกันภัยต่อในต่างประเทศ เข้ามารับประกันภัยพิบัติจากบริษัทประกันภัยไทยต่อ จึงต้องยึดเกณฑ์ดังกล่าวต่อไป 
“จะเห็นว่าเมื่อตั้งกองทุนฯ ขึ้นมา เบี้ยประกันที่ต่างชาติคิดจะขึ้นจากไทยก็ปรับเบี้ยลดลงมาก บางพื้นที่มีการแข่งขันกันต่ำกว่าราคาที่กองทุนกำหนด 20% จึงเป็นที่มาของการที่เราผ่อนผันให้บริษัทประกันสามารถรับความเสี่ยงไว้เองได้ โดยไม่ต้องส่งเข้ากองทุน” นายประเวช กล่าว
นายประเวช กล่าวว่า สำหรับ 10 จังหวัดที่ประสบปัญหาน้ำท่วมในขณะนี้ ประกอบด้วย จ.นครสวรรค์ สุพรรณบุรี เพชรบูรณ์ ชัยภูมิ ลำปาง พิษณุโลก ชัยนาท กำแพงเพชร สุโขทัย อ่างทอง มีการซื้อประกันภัยพิบัติประมาณ 9,756 กรมธรรม์ ทุนประกันภัยที่อยู่ภายใต้ความคุ้มครองของกองทุน 602.86 ล้านบาท เบี้ยประกัน 3.91 ล้านบาท
อย่างไรก็ตาม สถานการณ์น้ำท่วมทางภาคเหนือและภาคกลางตอนบนนั้น ยังไม่เข้าเงื่อนไขของกรมธรรม์ใดเลย คือ ครม.ต้องประกาศเป็นภัยพิบัติ มีความเสียหายภายใต้กรมธรรม์ประกันภัยพิบัติมากกว่า 5,000 ล้านบาท ต่อหนึ่งเหตุการณ์ที่เกิดขึ้นภายใน 60 วัน โดยมีผู้เรียกร้องสินไหมทดแทนตั้งแต่ 2 รายขึ้นไป หรือถ้าเป็นแผ่นดินไหวต้องมีความรุนแรง 7 ริกเตอร์ขึ้นไป ถ้าเป็นลมพายุต้องมีความเร็วลมตั้งแต่ 120 กิโลเมตรต่อชั่วโมง
นายประเวช กล่าวว่า ประชาชนที่มีการซื้อกรมธรรม์น้ำท่วมปกติ จะได้รับความคุ้มครอง ซึ่งยังไม่ทราบว่ามีจำนวนเท่าไหร่ โดย คปภ.จะทำการรวบรวมข้อมูลต่อไป
ทั้งนี้ ในวันที่ 2830 ก.ย.นี้ ทาง คปภ.ร่วมกับธุรกิจประกันภัย ประกันชีวิต จัดงานสัปดาห์ประกันภัยครั้งที่ 4 ที่ศูนย์การประชุมแห่งชาติสิริกิติ์ เน้นให้ความรู้แก่ประชาชนเกี่ยวกับผลิตภัณฑ์ และบริการของธุรกิจประกัน ทั้งยังสามารถซื้อกรมธรรม์ประกันภัยราคาส่วนลด 30% อีกด้วย